EUROOPAN KESKUSPANKIN PÄÄTÖS (EU) 2020/139,

annettu 22 päivänä tammikuuta 2020,

kansallisten keskuspankkien keskinäisiä Euroopan keskuspankin pääoman osuuksien siirtoja ja maksetun pääoman tarkistamista koskevien yksityiskohtaisten sääntöjen vahvistamisesta ja päätöksen (EU) 2019/45 kumoamisesta (EKP/2020/5)

EUROOPAN KESKUSPANKIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 28.5 artiklan,

sekä katsoo seuraavaa:

Iso-Britannia ja Pohjois-Irlannin yhdistynyt kuningaskunta (jäljempänä ’Yhdistynyt kuningaskunta’) ilmoitti 29 päivänä maaliskuuta 2017 Euroopan unionista tehdyn sopimuksen 50 artiklan mukaisesti aikomuksestaan erota Euroopan unionista. Sopimusta Euroopan unionista ja sopimusta Euroopan unionin toiminnasta lakataan soveltamasta Yhdistyneeseen kuningaskuntaan Eurooppa-neuvoston päätöksen (EU) 2019/1810 (1) 1 artiklan 1 kohdassa tarkoitettua päivämäärää seuraavasta päivästä. Yhdistyneen kuningaskunnan eroaminen Euroopan unionista merkitsee, että Bank of England lakkaa olemasta jäsenvaltion, ja näin ollen myös Euroopan keskuspankkijärjestelmän kansallinen keskuspankki. Euroopan keskuspankin päätöksessä (EU) 2020/137 (EKP/2020/3) (2) säädetään kansallisille keskuspankeille annettujen painoarvojen (jäljempänä ’painoarvot’) tarkistamisesta Euroopan keskuspankin (EKP) pääoman merkitsemisen jakoperusteessa (jäljempänä ’pääoman jakoperuste’). Tämä tarkistaminen edellyttää, että EKP:n neuvosto vahvistaa Euroopan keskuspankkijärjestelmään 31 päivänä tammikuuta 2020 kuuluvien kansallisten keskuspankkien keskinäisiin pääoman osuuksien siirtoihin sovellettavat yksityiskohtaiset säännöt, jotta varmistetaan, että osuuksien jakauma vastaa tehtyjä tarkistuksia. Tämän vuoksi olisi hyväksyttävä uusi EKP:n päätös, jolla kumotaan 1 päivästä helmikuuta 2020 Euroopan keskuspankin päätös (EU) 2019/45 (EKP/2018/29) (3) .

Euroopan keskuspankin päätöksessä (EU) 2020/138 (EKP/2020/4) (4) määritetään niiden jäsenvaltioiden kansallisten keskuspankkien, joiden rahayksikkö on euro (jäljempänä ’euroalueen kansalliset keskuspankit’), maksettavaksi tuleva EKP:n pääoman määrä ja maksutapa, kun otetaan huomioon tarkistettu pääoman jakoperuste. Euroopan keskuspankin päätöksessä (EU) 2020/136 (EKP/2020/2) (5) määritetään prosenttiosuus, joka sellaisten jäsenvaltioiden kansallisten keskuspankkien, joiden rahayksikkö ei ole euro (jäljempänä ’euroalueen ulkopuoliset kansalliset keskuspankit’), on maksettava 1 päivänä helmikuuta 2020, kun otetaan huomioon korotettu pääoman jakoperuste.

Koska kukin euroalueen kansallinen keskuspankki on jo maksanut kokonaan osuutensa 31 päivään tammikuuta 2020 saakka voimassa olevasta EKP:n merkitystä pääomasta Euroopan keskuspankin päätöksen (EU) 2019/44 (EKP/2018/28) (6) mukaisesti, kukin niistä siirtää päätöksen (EU) 2020/138 (EKP/2020/4) mukaisesti tietyn lisäsumman EKP:lle, jotta päästään vuoteen 2022 mennessä mainitun päätöksen 1 artiklan taulukossa esitettyihin määriin.

ON HYVÄKSYNYT TÄMÄN PÄÄTÖKSEN:

1 artikla

Pääoman osuuksien siirtäminen

Kun otetaan huomioon se osuus EKP:n pääomasta, jonka kukin kansallinen keskuspankki on merkinnyt 31 päivään tammikuuta 2020 mennessä, ja se osuus EKP:n pääomasta, jonka kukin kansallinen keskuspankki merkitsee 1 päivästä helmikuuta 2020 sen seurauksena, että painoarvoja pääoman jakoperusteessa on tarkistettu päätöksen (EU) 2020/137 (EKP/2020/3) 2 artiklassa esitetyllä tavalla, kansalliset keskuspankit suorittavat keskinäisiä pääoman osuuksien siirtoja EKP:lle suoritettujen ja EKP:n suorittamien siirtojen välityksellä sen varmistamiseksi, että pääoman osuuksien jakauma 1 päivästä helmikuuta 2020 vastaa tarkistettuja painoarvoja. Tämän artiklan nojalla ja ilman tarvetta muihin muodollisuuksiin tai toimiin, kunkin kansallisen keskuspankin katsotaan siirtäneen tai vastaanottaneen tätä tarkoitusta varten 1 päivänä helmikuuta 2020 EKP:n merkitystä pääomasta sen osuuden, joka on esitetty sen nimen perässä tämän päätöksen liitteessä I olevan taulukon neljännessä sarakkeessa, jossa ”+” tarkoittaa pääoman osuutta, jonka EKP siirtää kansalliselle keskuspankille, ja ”–” pääoman osuutta, jonka kansallinen keskuspankki siirtää EKP:lle.